Številka: 0100-573/2019/3

Datum: 7. 8. 2019

**Zadeva: Pravilna določitev plačnega razreda ob premestitvi**

Spoštovani!

Na Ministrstvo za javno upravo ste posredovali vprašanje v zvezi s pravilno določitvijo plačnega razreda javni uslužbenki, ki je bila z dne 5.7.2019 premeščena z delovnega mesta Referent na katerem je dosegla 29 plačni razred na delovno mesto Svetovalca. Navajate, da ste jo uvrstili v 30 plačni razred. Zanima pa vas, ali se bo plačni razred javni uslužbenki s 1. novembrom 2019 avtomatično povečal za 1 plačni razred oziroma, ali je potrebno narediti korekcijo, tako da javna uslužbenka ostane v 30. plačnem razredu.

Ministrstvo za javno upravo ne more reševati konkretnih primerov, saj je to v pristojnosti delodajalca, oziroma osebe, ki izvršuje pravice in obveznosti delodajalca. Ministrstvo pa v okviru svojega delovnega področja posreduje le pojasnila in mnenja, ki so lahko v pomoč strokovni službi in delodajalcu, oziroma predstojniku, ki odloča o pravicah javnih uslužbencev na podlagi zakona, podzakonskega predpisa in kolektivne pogodbe. Upoštevaje navedeno glede vašega vprašanja pojasnjujemo naslednje:

Zakon o sistemu plač v javnem sektorju (Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a, [27/12](http://www.uradni-list.si/1/objava.jsp?sop=2012-01-1121) – odl. US, [40/12](http://www.uradni-list.si/1/objava.jsp?sop=2012-01-1700) – ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) – ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) – ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) – ZDOdv, [67/17](http://www.uradni-list.si/1/objava.jsp?sop=2017-01-3165) in [84/18](http://www.uradni-list.si/1/objava.jsp?sop=2018-01-4122); ZSPJS) v prvem odstavku 19. člena določa tudi pravilo glede določitve plačnega razreda ob premestitvi na delovno mesto v višjem tarifnem razredu. Kot izhaja iz prvega in drugega stavka prvega odstavka 19. člena ZSPJS, se javnemu uslužbencu v primeru premestitve na delovno mesto v višjem tarifnem razredu v vsakem primeru izplača vsaj za en plačni razred višja osnovna plača kot se mu je izplačevala glede na doseženi plačni razred pred premestitvijo.

V aneksih h kolektivnim pogodbam dejavnosti (Uradni list RS, št. 80/18), s katerimi so bila delovna mesta in nazivi uvrščena v višje plačne razrede je določeno, da javni uslužbenci pridobijo pravico do izplačila višje plače glede na uvrstitev delovnega mesta na dan pred uveljavitvijo teh ankesov postopno. To pa pomeni, da javni uslužbenci na delovnem mestu Svetovalec, ki je 7.12.2018 bilo uvrščeno v 28. plačni razred, 8.12.2018 pa v 30. plačni razred, na dan, ko je bila izvedena premestitev konkretnega javnega uslužbenca z delovnega mesta Referent na delovno mesto Svetovalec (5.7.2019) na tem delovnem mestu še ne prejemajo plače, ki ustreza drugemu plačnemu razredu povišanja (to bodo skladno z aneksom h Kolektivni pogodbi za državno upravo, uprave pravosodnih organov in uprave samoupravnih lokalnih skupnosti prejeli 1. novembra 2019; Uradni list RS, št. 80/18).

Vendar pa navedeno ne spremeni dejstva, da gre pri določbi drugega stavka prvega odstavka 19. člena ZSPJS za sistemsko (zakonsko) določbo, iz katere nesporno in jasno izhaja, da mora javni uslužbenec ob premestitvi na delovno mesto v višjem tarifnem razredu z dnem premestitve prejeti izplačilo osnovne plače, ki je najmanj za en plačni razred višje kot je znašalo njegovo izplačilo osnovne plače na delovnem mestu pred premestitvijo v nižjem tarifnem razredu.

Glede na navedeno, ter upoštevaje vaše navedbe, da je javni uslužbenec na delovnem mestu Referent pred premestitvijo na delovno mesto Svetovalec dosegel 29. plačni razred, za katerega je prejel tudi izplačilo osnovne plače, menimo, da se z dnem premestitve na delovno mesto Svetovalec uvrsti v 30. plačni razred in da mu za ta plačni razred z dnem premestitve pripada tudi izplačilo osnovne plače, ki ustreza 30. plačnemu razredu. Z dnem 1. 11. 2019 se istemu javnemu uslužbencu osnovna plača zaradi zapadlosti drugega izplačila plačnega razreda povišanja delovnega mesta Svetovalec ne bo spremenila, saj je z dnem premestitve (5. 7. 2019) na delovnem mestu Svetovalec že uvrščen v končni (drugi) razred povišanja uvrstitve tega delovnega mesta in je prav tako z istim dnem tudi pridobil pravico do izplačila plače, ki ustreza temu (30.) plačnemu razredu.

S spoštovanjem,

Po pooblastilu:

mag. Branko Vidič

vodja sektorja

Poslano:

- naslovniku po e-pošti